## Pravilnik o izmjenama i dopunama Pravilnika o pružanju ugostiteljskih usluga u seljačkom domaćinstvu

### NN 25/1999 (15.3.1999.), Pravilnik o izmjenama i dopunama Pravilnika o pružanju ugostiteljskih usluga u seljačkom domaćinstvu

# **MINISTARSTVO TURIZMA**

Na temelju članka 44. stavka 4. i 6. Zakona o ugostiteljskoj djelatnosti
("Narodne novine" broj 46/97. - pročišćeni tekst i 68/98), ministar turizma
donosi

## **PRAVILNIK**

### **O IZMJENAMA I DOPUNAMA PRAVILNIKA O PRUŽANJU UGOSTITELJSKIH USLUGA U SELJAČKOM DOMAĆINSTVU**

Članak 1.

U Pravilniku o pružanju ugostiteljskih usluga u seljačkom domaćinstvu
("Narodne novine" br. 22/96 i 47/97) iza članka 3. pravilnika dodaju se
novi članci 3A. i 3B. koji glase:

*"Članak 3A.*

Članovi seljačkog domaćinstva mogu turistima davati i usluge korištenja
skloništa.

Sklonište je, u smislu ovog pravilnika, samostojeći objekt tradicijske
seljačke izgradnje u ruralnom prostoru koji je fizički izdvojen iz kruga
objekata seljačkog gospodarstva, a nalazi se u funkciji tradicijske poljoprivredne
proizvodnje seljačkog domaćinstva ili je pod zaštitom uprave za zaštitu
kulturne baštine i u vlasništvu je članova seljačkog domaćinstva koje ima
odobrenje za pružanje ugostiteljskih usluga u seljačkom domaćinstvu (na
pr. "katun, kažun, pastirska koliba, planinska koliba, ribarska koliba,
vinogradarska koliba, štagalj i sl.).

Objekt iz stavka 2. ovog članka, a u kojem članovi seljačkog domaćinstva
mogu turistima davati usluge korištenja skloništa, može biti samo objekt
koji nije podignut suprotno odredbama Zakona o prostornom planiranju ("Narodne
novine" br. 30/94 i 68/98).

*Članak 3B.*

Za dobivanje odobrenja za pružanje ugostiteljskih usluga u seljačkom
domaćinstvu, seljačko domaćinstvo, nakon 15. ožujka 2000. godine, pored
već propisanih uvjeta - treba ispunjavati i uvjet da najmanje jedan član
domaćinstva, u pravilu, član domaćinstva na kojeg glasi rješenje nadležnog
ureda - mora imati položen ispit o osposobljenosti za pružanje ugostiteljskih
usluga u seljačkom domaćinstvu.

Domaćinstva koja već imaju odobrenje za pružanje ugostiteljskih usluga
u seljačkom domaćinstvu izdato od nadležnog ureda, a koja nakon 15. ožujka
2000. godine ne budu ispunjavala uvjet iz prethodnog stavka o položenom
ispitu o osposobljenosti za pružanje ugostiteljskih usluga u seljačkom
domaćinstvu koje treba imati najmanje jedan član seljačkog domaćinstva,
mogu i nadalje, ukoliko ispunjavaju druge propisane uvjete, pružati ugostiteljske
usluge u svojem domaćinstvu, ali uz uvjet da najkasnije u roku od dvije
godine od dana stupanja na snagu ovog pravilnika najmanje jedan član njihovog
domaćinstva položi ispit o osposobljenosti za pružanje ugostiteljskih usluga
u seljačkom domaćinstvu.

Ispit o osposobljenosti za pružanje ugostiteljskih usluga u seljačkom
domaćinstvu polaže se pred posebnim ispitnim povjerenstvom koje imenuje
ministar turizma. Ispit se polaže sukladno ispitnom programu za polaganje
ispita o osposobljenosti za pružanje ugostiteljskih usluga u seljačkom
domaćinstvu, a sastoji od teoretskog i praktičnog dijela.

Prije održavanja ispita, ispitno povjerenstvo organizira i održava za
članove seljačkog domaćinstva koji namjeravaju pristupiti polaganju ispita
o osposobljenosti za pružanje ugostiteljskih usluga u seljačkom domaćinstvu
pripremni seminar, a prema ispitnom programu i nastavnom planu koji se
objavljuje u prilogu ovog pravilnika i koji čini njegov sastavni dio.

Održavanje seminara i polaganje ispita o osposobljenosti za pružanje
ugostiteljskih usluga u seljačkom domaćinstvu povjerenstvo iz stavka 3.
ovog članka organizira i provodi u suradnji sa strukovnom udrugom turističkih
seljačkih gospodarstava koja pružaju ugostiteljske usluge u domaćinstvu.
O položenom stručnom ispitu povjerenstvo iz stavka 3. ovog članka izdaje
uvjerenje koje potpisuje predsjednik povjerenstva".

Članak 2.

Članak 13. stavak 1. točka 13. mijenja se i glasi:

"13. kamp mora imati prostorije za osobnu higijenu kako slijedi;

a) za žene: jedan zahod, jedan umivaonik s toplom i hladnom vodom u
predprostoru zahoda i jedan tuš kupaonicu s toplom i hladnom vodom"

b) za muškarce: jedan zahod, jedan umivaonik s toplom i hladnom vodom
u predprostoru zahoda i jedan tuš kupaonicu s toplom i hladnom vodom.

U točki 16. istoga članka tekst koji glasi: "1,70 m" zamjenjuje se tekstom
koji glasi: "1,60 m".

Točka 17. briše se.

Dosadašnja točka 18. postaje točka 17.

Dosadašnja točka 19. koja postaje točka 18. mijenja se i glasi:

"18. kamp mora imati najmanje jedan sudoper s tekućom toplom i hladnom
vodom;".

Dosadašnje točke 20., 21., 22. i 23. postaju točke 19., 20, 21. i 22.

U stavku 2. istoga članka riječi: "od 07,00 do 23 sata" zamjenjuju se
riječima: "12 sati dnevno".

Članak 3.

U članku 19., iza stavka 2. Pravilnika o pružanju ugostiteljskih usluga
u seljačkom domaćinstvu, dodaju se novi stavci 3. i 4. koji glase:

Iznimno od odredbi ovoga Pravilnika o najmanjoj unutarnjoj visini i
površini soba i apartmana, kod soba i apartmana koji se nalaze u objektima
tradicijskog seoskog graditeljstva, u postupku kategorizacije soba i apartmana
ne primjenjuju se odredbe ovog Pravilnika o najmanjoj unutarnjoj visini
i površini sobe, te odredbe o najmanjoj unutarnjoj visini i površini apartmana.

Odluka o utvrđivanju da je pojedini objekt objekt tradicijskog seoskog
graditeljstva donosi nadležni ured na temelju prethodnog mišljenja koje
daje nadležni konzervatorski odjel Uprave za zaštitu kulturne baštine.

Članak 4.

U članku 27., stavku 1., iza postojećeg teksta: "Vrste i kategorije
objekata u kojima se pružaju ugostiteljske usluge u seljačkom domaćinstvu,
označavaju se...", dosadašnji se tekst zamjenjuje novim koji glasi:

"... pločom od prirodnih materijala (drvo, kamen i sl.). Na ploči od
izvornog prirodnog materijala mora biti ispisana oznaka "seljački turizam",
vrsta objekta sa simbolom i kategorijom, ako se objekt kategorizira. Kategorija
objekta označava se simbolom i to na način da se prva kategorija označava
s tri jabuke, druga kategorija s dvije jabuke i treća kategorija jednom
jabukom".

Članak 5.

Ovaj pravilnik stupa na snagu osmog dana od dana objave u "Narodnim
novinama".

Klasa: 011-01/99-01736
Urbroj: 529-02-99-2
Zagreb, 25. veljače 1999.

Zamjenik ministra
**dr. sc. Vinka Cetinski,** v. r.

## **ISPITNI PROGRAM S NASTAVNIM PLANOM**

### **za polaganje stručnog ispita o osposobljenosti za pružanje ugostiteljskih usluga u seljačkom domaćinstvu**

OPĆI DIO

*1. Osnove zakonodavstva za turistička seljačka gospodarstva*(5 nastavnih sati)

Pravni okvir za registraciju za pružanje ugostiteljskih i turističkih
usluga u seljačkom domaćinstvu: Ustav Republike Hrvatske, Zakon o ugostiteljskoj
djelatnosti, Zakon o turističkoj djelatnosti, Pravilnik o pružanju ugostiteljskih
usluga u seljačkom domaćinstvu, uzance u turizmu i ugostiteljstvu. Sanitarni,
veterinarski i ostali važniji propisi kojih se moraju pridržavati članovi
seljačkog domaćinstva koje pruža ugostiteljske i turističke usluge. Postupak
za registraciju za pružanje ugostiteljskih i turističkih usluga u seljačkom
domaćinstvu. Vrste usluga koje se mogu pružati u seljačkom domaćinstvu
i uvjeti za pružanje pojedinih vrsta usluga.

*2. Osnove turizma*(5 nastavnih sati)

Koncepcija dugoročnog razvitka hrvatskog turizma. Posebni oblici turizma
u hrvatskom ruralnom prostoru. Malo poduzetništvo u turizmu. Poljoprivredna
proizvodnja u funkciji turizma, autohtoni prehrambeni proizvodi. Gospodarsko
značenje turizma (direktni i indirektni gospodarski učinci). Razvitak ruralnog
turizma u svijetu (u europskim zemljama) i stanje u Hrvatskoj (strana i
domaća iskustva). Turizam u ruralnom prostoru i zaštita okoliša, kulturne
i prirodne baštine.

POSEBNI DIO

*1. Stvaranje turističke ponude na turističkom
seljačkom gospodarstvu*(6 nastavnih sati)

Privlačnost okoline; pravilna uporaba prirodnog, pejsažnog i graditeljskog
nasljeđa te lokalne poljoprivredne proizvodnje; etnološke posebnosti kraja
i šire okolice. Važnost i uloga kulturne i prirodne baštine kraja i šire
okolice. Važnost i uloga komunalne, turističke i ostale infrastrukture
kraja kao i šire okolice. Osnovna djelatnost turističkog seljačkog gospodarstva,
druge djelatnosti i odnos osnovne i drugih djelatnosti, podjela poslova
u okviru gospodarstva. Prostorne mogućnosti gospodarstva. Oblici poljoprivredne
i turističke djelatnosti u domaćinstvu. Proizvodnja hrane s posebnim naglaskom
na ekološki prihvatljivu poljoprivrednu proizvodnju biološki vrijedne i
zdravije hrane. Higijena življenja u turističkom seljačkom gospodarstvu.

*2. Zakonske obveze u poslovanju turističkih seljačkih gospodarstava*(6 nastavnih sati)

Obveze ispunjavanja sanitarno-tehničkih i veterinarskih propisa koji
se odnose na ljude, životinje, prostorije, poslove i opremu. Propisi koji
se odnose na proizvodnju vina i drugi propisi u poljoprivredi.

*3. Poslovanje turističkog seljačkog gospodarstva*(5 nastavnih sati)

Rezervacija smještaja i ostalih ugostiteljskih i turističkih usluga
u turističkom seljačkom gospodarstvu. Izdavanje računa, načini plaćanja.
Suradnja turističkog seljačkog gospodarstva s turističkom agencijom i strukovnom
udrugom. Marketing, predstavljanje i promičba. Kalkulacija cijena ugostiteljskih
i turističkih usluga. Knjigovodstvo za turističko seljačko gospodarstvo.
Vođenje knjige gostiju, prijava i odjava gostiju u turističkom seljačkom
gospodarstvu prema važećim propisima. Vođenje poslovne evidencije (prihodi-rashodi).
Ispunjavanje poreznih obveza (porez na dohodak, porez na dodanu vrijednost).

*4. Uređenje prostora turističkog seljačkog gospodarstva za
goste*(8 nastavnih sati)

Seljački i seoski turizam i kulturni identitet; etnologija i folklor.
Očuvanje i izgradnja objekata u skladu s pravilima tradicijske arhitekture.
Uređenje interijera u skladu s etnološkom tradicijom kraja. Uređenje soba
i apartmana za goste (obvezna i poželjna oprema). Uređenje blagovaonice
i prostorije za zajednički boravak. Dekoracija unutrašnjeg prostora. Kuhinja,
smočnica, prostorije za preradu mesa i mlijeka. Dvorište turističkog seljačkog
gospodarstva. Organiziranje dvorišta (kutak za goste, dio za sportske objekte,
dječje igralište i drugo). Održavanje reda i higijene u unutarnjim i vanjskim
prostorima turističkog seljačkog gospodarstva. Briga za sigurnost gostiju
za vrijeme njihovog boravka u turističkom seljačkom gospodarstvu.

*5. Rad s gostima (psihologija) i osnove
komuniciranja sa stranim gostima*(8 nastavnih sati)

Primanje, dočekivanje i smještaj gostiju. Gostoljubivost i pažnja. Prepiska,
pismeno komuniciranje s gostima. Druge vrste komuniciranja s gostima. Pravila
lijepog ponašanja i bonton. Vođenje brige o navikama gostiju. Kućni red
i obveze gostiju u pridržavanju kućnog reda. Komuniciranje sa stranim gostima
na odabranom jeziku (sto najvažnijih riječi).

*6. Prehrana gostiju i prehrambene navike*(10 nastavnih sati)

Hrana, važnost hrane, sastojci, energetska vrijednost, podjela namirnica.
Pića. Napitci. Gastro-kulinarski identitet. Pravilna prehrana. Higijena
prehrane. Zdravstvena ispravnost namirnica i čuvanje. Posljedice nepravilne
prehrane. Planiranje obroka.

*7. Kuharstvo i posluživanje*(10 nastavnih sati)

Priprema hrane; jednostavna hrana, domaća i prirodna hrana, posebne
skupine gostiju. Poznavanje mesa. Upotreba mesa, usitnjavanje, domaće kolinje.
Poznavanje povrća, voća, žitarica i ostalih prehrambenih sirovina. Oblikovanje
jelovnika. Kalkulacije. Posude za kuhanje i serviranje. Pribor za jelo,
pranje, upotreba i održavanje. Održavanje aparata i strojeva koji se upotrebljavaju
u turističkom seljačkom gospodarstvu prilikom pripremanja hrane. Pripremanje
hrane za serviranje. Pića i napitci, poznavanje i pripremanje za serviranje.
Kultura usluživanja hrane, pića i napitaka.

ISPITNI DIO
(7 nastavnih sati)

Teoretski dio - priprema za pisanje pismenog rada, izrada pismenog rada
u kojem sudionik seminara, sukladno uputstvima ispitnog povjerenstva osmišljava
vlastito turističko seljačko gospodarstvo te program i ponudu vlastitog
turističkog proizvoda.

Praktični dio - priprema i usluživanje jela.

Pravilnik, NN 25/1999-532
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)